डिप्टी CM बोले- 10 MLA से 750 बढ़ाई, 50 होंगे तो 5 हजार करेंगे, वजह - 20 लाख वोटर
हरियाणा में भले ही जननायक जनता पार्टी (JJP) भारतीय जनता पार्टी के साथ मिलकर सरकार चला रही हो, लेकिन अच्छे कामों की क्रेडिट बार लेने की होड़ डिप्टी CM अलग लेने में जुटे हुए हैं। डिप्टी सीएम दुष्यंत चौटाला इन दिनों बुढ़ापा पेंशन का क्रेडिट लेने में कोई कसर नहीं छोड़ रहे हैं।
हरियाणा में भले ही जननायक जनता पार्टी (JJP) भारतीय जनता पार्टी (BJP) के साथ मिलकर सरकार चला रही हो, लेकिन डिप्टी CM दुष्यंत चौटाला अच्छे कामों का क्रेडिट लेने की होड़ में जुटे हुए हैं। डिप्टी सीएम दुष्यंत चौटाला इन दिनों बुढ़ापा पेंशन का क्रेडिट लेने में कोई कसर नहीं छोड़ रहे हैं। वह यहां तक कह चुके हैं कि अभी जजपा के 10 विधायक हैं तो बुढ़ापा पेंशन 750 रुपए तक बढ़ा दी है, जब 50 MLA होंगे तो पेंशन 5 हजार रुपए हो जाएगी।
क्रेडिट की बुजुर्ग वोटर मुख्य वजह
डिप्टी CM दुष्यंत चौटाला का बुढ़ापा पेंशन बढ़ाए जाने का क्रेडिट लेने की बड़ी वजह भी है। हरियाणा में 2022 में 17.45 लाख पेंशन लेने वाले बुजुर्गों की संख्या दर्ज की गई थी। तीन सालों के आंकड़ों की बात करें तो हर माह राज्य में 12 हजार वृद्धों को बुढ़ापा पेंशन से जोड़ा गया है। यह सिलसिला लगातार जारी है, ऐसी स्थिति में वर्तमान में बुजुर्गों की यह संख्या करीब 20 लाख पहुंचने का अनुमान है। चुनाव में बुजुर्ग वोटरों का यह वर्ग निर्णायक साबित होगा।
CM ने बजट में रखे 1300 करोड़
राज्य में वृद्धावस्था पेंशन, विधवा पेंशन और दिव्यांग पेंशन में 250 रुपए प्रति महीने की बढ़ोतरी की सीएम मनोहर लाल बजट में घोषणा कर चुके हैं। अब प्रदेश में मिलने वाली 2500 रुपए से बढ़ाकर 2750 रुपए की गई है। बढ़ी हुई पेंशन का लाभ प्रदेश के लाभार्थियों को 1 अप्रैल से मिलना शुरू होगा। पेंशन के लिए बजट में 1300 करोड़ रुपए का प्रावधान रखा गया है।
90 विधानसभा सीटों पर JJP की तैयारी
डिप्टी सीएम ने हरियाणा में जजपा के भविष्य पर कहा कि हर संगठन अपनी मजबूती, ग्रोथ के लिए कार्य करता है। प्रधानमंत्री नरेंद्र मोदी ने भी कहा है, भाजपा 2 सांसदों की पार्टी थी लेकिन आज 300 से ज्यादा सांसद भाजपा के हैं, इसलिए कोई भी पार्टी खुद को सीमित दायरे में नहीं रखना चाहती है। गठबंधन की दोनों पार्टियां सभी 90 की 90 विधानसभा सीटों पर तैयारी कर रही है, आगे क्या होगा, वो भविष्य के गर्भ में छिपा है।
JJP भाजपा की मजबूरी
हरियाणा में सरकार चलाने के लिए JJP भारतीय जनता पार्टी के लिए मजबूरी है। इसकी वजह भी बिल्कुल साफ है कि बिना जजपा के BJP सरकार नहीं चला सकती। अभी सूबे में सीटों की स्थिति देखें तो BJP 41 सीटों के साथ सबसे बड़ी पार्टी है, लेकिन सरकार बनाने के लिए 46 का आंकड़ा उसके पास नहीं है। ऐसे में बिना जजपा के 10 विधायकों के CM मनोहर लाल अपना सेकेंड टर्म पूरा नहीं कर सकते हैं।
CM मनोहर दे चुके बयान
हरियाणा के CM मनोहर लाल खट्‌टर भी गठबंधन पर अपना बयान दे चुके हैं। हाल ही में उनसे पूछे गए एक सवाल में उन्होंने जवाब दिया है कि यह रिश्तों का दौर बना रहे, अच्छे बने रहें यही मेरी कामना है। वहीं डिप्टी सीएम दुष्यंत चौटाला गठबंधन को लेकर सार्वजनिक मंच पर लगातार बयान देते आ रहे हैं। हाल ही में उन्होंने लोकसभा चुनाव की सीटों को लेकर बयान दिया है, जो काफी वायरल रहा।
गठबंधन पर विपक्ष हमलावर
जजपा-भाजपा गठबंधन पर विपक्ष के साथ ही भाजपा नेता चौधरी बीरेंद्र सिंह भी लगातार डिप्टी सीएम पर हमला बोल रहे हैं। हालांकि डिप्टी सीएम का कहना है कि वह किसी के मन की टीस को खत्म नहीं कर सकते। पिछले साढ़े तीन साल से प्रदेश की प्रगति के लिए गठबंधन निरंतर कार्य कर रहा है, लेकिन भविष्य के गर्भ में क्या छिपा है, यह किसी को पता नहीं।